**Iskolakert a Debreceni Gönczy Pál Általános Iskolában**

**E twinning project - We love our green garden**

1. **Az iskola neve és pontos címe:**

Debreceni Gönczy Pál Általános Iskola

4225 Debrecen, Gönczy Pál utca 1.3.

Intézményvezető: Burger Angéla Erzsébet

1. **Projekt kapcsolattartó neve, telefonszáma, e-mail címe:**

Négyesiné Takács Szilvia – angol nyelv

Kovács Zsuzsanna – Iskolakerti tevékenységek

+36-52/535-820, [iskoladebrecen@gonczy.sulinet.hu](mailto:iskoladebrecen@gonczy.sulinet.hu)

[www.gonczy.hu](http://www.gonczy.hu)

[www.rozsavolgyigyermekkert.hu](http://www.rozsavolgyigyermekkert.hu)

1. **Iskolakert nagysága, területi egységei:**

Iskolakertünk, a Rózsavölgyi Gyermekkert Ökológiai Oktatóközpont iskolánk központi épületétől 1,5 km-re, a Rózsavölgy utcában található. Művelt kertterület: 3000 m2.

**FŐNIX KERT**

Rózsavölgy utca 23.

Itt helyezkedik el az üvegház, sziklakert, kerti tó, szőlő ültetvény, zöldségeskert (24 magas ágyás, melyben a gyerekek 2 tanéven át 3-5 fős csoportokban gazdálkodnak, 5. és 6. osztályos korukban), valamint a bemutató gyógynövénykert, 40 különböző gyógynövénnyel.

A kertet körülvevő épületek egyike a tornácos ház, melyben leány és fiú öltözők, mosdók, szerszámoskamra, klubhelyiség, nyári konyha és raktár, a padláson növényszárító került kialakításra. Az udvaron kialakított szaletli a tanórák helyszínéül szolgál.

A területen több gyümölcsfa is van, cseresznyék, szilvák, almák, többféle fajta, körte, füge és naspolya.

Van még két felújításra váró épület, amely további lehetőségeket kínál.

Az utcafronton lévő iskolaépület az idei tanévben a két 2. osztályunk otthona. Nekik szépen parkosított udvarrész, játszótér, sportpálya, tornaszoba van még a területen.

**KINCSES KERT**

Rózsavölgy utca 32-34.

Ide járnak technika órára és délutáni tematikus foglalkozásokra a felső tagozatosok. Őket három műhely: digitális alkotóműhely, fazekas műhely és háztartás műhely várja.

A hátsó udvar sok éven át lovardaként szolgált. A lovaskarám mögött fajtamentő tündérkertünk van, egyre gyarapodó állománnyal. Van 16 féle almafánk, 3 féle cseresznyénk, birsalmánk, körténk és őszibarackfánk. A vidékünkön hagyományosan termesztett fajták megőrzéséről gondoskodunk.

Több ágyásban is termesztünk szamócát, mely gondozását a kisiskolások végzik.

Külön kertrészben találhatók a gyógynövényes táblák. Itt bazsalikomot, levendulát, körömvirágot és bíbor kasvirágot termesztünk, melyet feldolgozunk. Van szántóföldi bemutató parcellánk, ahol a gyerekek megismerkedhetnek a szántóföldeken termesztett gabonafélékkel, olajnövényekkel, takarmányfélékkel.

2017-ben a Kincseink tehetséggondozó tábor természettudományos témanapján a város más intézményeiből érkező gyerekkel rózsakertet alapítottunk a tehetséggondozó program 10 éves jubileumán. Azóta minden évben bővül a rózsakertünk. A rózsaszirmokat feldolgozzuk.

A kert nemcsak a munka, hanem a pihenés, a játék helyszíne is.

Van egy játszóterünk a kertben, melynek része egy „mYnest” madárles-mászóka csúszdával és két fészekhinta. Az udvaron lévő kerti konyha, kemence, istálló, a lovas karám és a nagy csűr mind az iskolai közösség építő programokat, a rekreációt szolgálják.

1. **Milyen korosztály használja a kertet és milyen rendszerességgel:**

A kertet az alsó tagozatosok alkalmanként megfigyelésre, közösségi programokra és játékra használják. Ők termesztik a szamócát. A felső tagozatosok a Technika, életvitel és gyakorlat valamint a Természettudományos gyakorlat tanórákon hetente használják egész tanévben. A nyári szünetben önkéntes feladatvállalással készül beosztás, s minden szerdán 15-25 gyerek gondoskodik a kert fenntartásáról, a betakarításról.

Tanév közben délutánonként szakkörök, tematikus foglalkozások vannak mind alsó és felső tagozaton. Rendszeresek a szülő-diák-pedagógus együttműködésben szervezett szabadidős programok.

A tevékenységeket az iskolakerti munkacsoport gondozza, melynek tagjai a pedagógusok közül a technika szakos tanárok. A pedagógus munkacsoportok képviselőikkel csatlakoztak az iskolakerti teamhez, így az 1-2. évfolyam tanítói, a 3-4. évfolyam tanítói, az ökológiai, a tehetséggondozó és a nevelési teameket 1-1 pedagógus képviseli.

Munkánkat két technikai dolgozó, és egy pedagógiai asszisztens segíti. Mellettük (velük) a munkaiskola programban tevékenykedhetnek az arra jelentkező gyerekek.

1. **Hagyományaink megjelenése, új hagyományok kialakítása az iskolakertben**

Hagyományainkat tekintve különleges a helyzetünk, hiszen egyike vagyunk annak a három iskolának az országban, mely Gönczy Pál nevét viseli. 1994-ben köteleződtünk el pedagógiai munkássága mellett, s nyilvánítottuk ki pedagógiai programunkban annak őrzését, fejlesztését. S hogy ki volt Gönczy tanár úr, s mit csinált? Nem kisebbet, mint a Népiskolai törvény megalkotásában vállalt oroszlánrészt 1868-ban. Ez a törvény rendelte el, többek között azt is, hogy hazánkban minden iskolában legyen iskolakert. Gönczy Pál azokban az időkben Eötvös József Vallás és Közoktatásügyi Minisztériumában dolgozott, több tisztséget is betöltött, s államtitkárként nagyon sokat tett a magyar közoktatás megalapozásáért.

**Iskolánk jelenlege tantárgyi rendszere Gönczy szemlétét, pedagógiai értékrendjét követi.** Ő az iskolakerti munkát soha nem öncélúnak tekintette, hanem gazdálkodás központúan kezelte (az általa alkotott tantárgyi rendszerekben is így jelent meg). A modern dolgok mellett mindig kiemelt szempont volt a helyi gazdálkodás hagyományinak megismertetése. Fontos volt a munkára nevelés és (bár mai a kifejezés) a pályaorientáció.

Így teszünk mi is. **Emelt óraszámú természettudományos képzés**ünk középpontja az **iskolakert**, amelyben hasznosulnak a **természettudományos tanórákon** elsajátított ismertek és kerti tevékenységek visszahatnak a környezet- és egészségtudatos életmódra nevelésre. Mindezt támogatja az 5. évfolyamon tartott **hon-és népismeret** tantárgy, ahol helytörténetet, helyi gazdálkodást is tanulnak a gyerekek, a 7. évfolyamon tartott **pénzügyi és gazdasági ismeretek**, mely a mai körülmények közötti eligazodást alapozza, s előkészíti az iskolakertre épülő diákvállalkozásban történő szárnypróbálgatást.

Pedagógiai tevékenységünk tervezésénél szem előtt tartjuk, alkalmazzuk Gönczy tanácsát***: „… mert a gyerekre a biztatás, a dicséret hat a legjobban!”***

***„Az ember eredendően jó, az ember érték, s mindenképpen szunnyad valamire tehetség benne.”***

A természettudományos tehetséggondozás, komplex tehetségprogramok fejlesztése és megvalósítása egyik fő tevékenysége iskolánk Gönczy Tehetségpontjának. Programjaink valamilyen formában mind kötődnek az iskolakerti tevékenységekhez, de leginkább a Gazdálkodás falun program az, amellyel hagyományt teremtettünk, s megalkotása (2010/2011. tanév) óta minden tanév május utolsó hetében megtartjuk a hatodikosoknak.

A program fejlesztése során, iskolánk meglévő hagyományait választottuk alappillérnek.

Ezek közül az első, a kézműves hagyományok ápolása, megőrzése, hogy tanulóinkkal behatóan ismertessük meg a népi kismesterségek alapjait, a technológiákat. Nagy hangsúlyt helyezünk a természetes anyagok megmunkálására, a rendszeres alkotó, értékteremtő tevékenységre.

A második pillér az a sajátosságunk, ahogy a helytörténeti ismeretek megjelennek tantervünkben. Ehhez saját kiadású helytörténeti könyvünk van.

„ *Le Bon francia tudós mondta:* *„A hazát védeni – minden nemzetnek azt jelenti: védeni múltját, jelenét, jövőjét!” Védenünk, óvnunk kell nekünk is mindazt, ami magyarrá tesz bennünket, ébren kell tartani hagyományainkat, szokásainkat – mindenütt: magunkban, családunkban, iskolában, lakóhelyünkön, országunk határain innen és túl.”* írta könyve előszavában Lévai Béla tanár úr, helytörténeti tankönyvünk szerzője.

Harmadik nagyon erős pillér a gazdálkodás jelenléte helyi tantervünkben, nevelési programunkban.

Technika-életvitel tantervben jelentős helyet foglal el a kertgazdálkodás témaköre ötödik osztálytól nyolcadikig minden évfolyamon. Az elméleti ismeretek mellett gazdag gyakorlati tevékenységet kínálva.

Technikatanítási modellünkben utat mutatunk arra a problémára is, mellyel a fejlett Európának is szembe kell néznie, nevezetesen, hogy a felnövekvő (különösen a városokban élő) generációk mit sem tudnak arról, hogy az élelmiszer, amit naponta megvásárolnak, elfogyasztanak, tulajdonképpen mi, honnan, hogyan, ki által kerül az asztalra. Ha nem tudnak semmit a mezőgazdaságról, hogyan lesz ez vonzó életpálya?

A tantárgyi rendszerhez szorosan illeszkedik Munkaiskola programunk, mely önkéntes munkára, alkotó tevékenységre biztosít lehetőséget tanulóinak.

Ezen pillérekre épült fel a **„Gazdálkodás falun”** program, melyet az élménypedagógia eszközeit alkalmazva, a gamifikáció teóriájába ültetve, a stryline (kerettörténet) módszer alkalmazásával valósítjuk meg. A témahét során kialakított csoportok egy-egy családot alkotnak, ahol szerepet választanak maguknak. A csoportvezető pedagógus is családhoz közel álló személy, a szomszédjuk (aki egy kicsit távolabbról figyeli, szükség esetén segíti szomszédságát). A családok szerepük szerint más-más országokban élő, határon túli magyarok, akik egy találkozóra érkeztek. Mindannyian gazdálkodók és falusi turizmussal is foglalkoznak. A foglalkozások határozzák meg a témanapokat, amikor egy-egy család bemutatja a vidéket, ahol él, amivel, ahogyan foglalkoznak, s közös tevékenységre invitálják a többi családot.

Témanapok:

**FŰBEN-FÁBAN** - a gyógynövényekről, azok feldolgozásáról, a méhekről és a méhészetről szól.

**TEJBEN-VAJBAN** - állattenyésztésről, a tejről és a tejtermékekről, azok feldolgozásáról, ételkészítésről.

**MAGBÓL-KENYÉR** - a gabonafélék termesztéséről, a malomiparról, a kenyér és pékárukról, elkészítésükről.

**TÜKRÖM-TÜKRÖM** - a viseletekről, a textil alapanyagokról, a fonásról, a szövésről.

**TÁLTOS PARIPÁN** - a lovakról, a pásztorélet hagyományairól, a lovassportokról.

Az alkalmazott módszer a hangsúlyt a passzív befogadásról az aktív elsajátítási tevékenység gyakorlására helyezi, így biztosítja a lehetőségét a hatékony és élményalapú tanulásnak. Előtérbe kerül az alkotó kreativitás. A módszer egyik fő sajátossága, hogy alkalmazásával különböző területek különböző tartalmai is összekapcsolhatók.

Fontos, hogy a gyerekek az alkotó tevékenységek során, olyan produktumokat hozzanak létre, amelyek a valódi világban is alkalmazhatók. A program során tervezett tárgykészítő tevékenység a praktikum mellett, néprajzi értékeket is közvetít, s elvezet a művészetek világába is.

A program megvalósításához saját készítésű munkatankönyvet is kiadtunk.

**További iskolakerti tevékenységekhez kötődő hagyományaink:**

**Almárium projekt** – 2013-tól évente: a fajtamentő tündérkerthez kötődik, minden tanév elején az ötödik osztályosokkal valósítjuk meg. Megismerkednek a kert almafáival, a Tündérkert mozgalommal, annak értékeivel. Az alma fogyasztásának jelentőségével, feldolgozásával, szerepével életünkben.

**Adventi koszorúkötés** – 2000-től: minden évben az első adventi vasárnapot megelőző szombaton tartjuk, amolyan családi nap. Minden anyagot, eszközt biztosítunk, s aki eljön, adventi koszorút készíthet a családnak. Ilyenkor tájt van a „Ne vásárolj semmit!” Világnap, s igyekszünk segíteni, hogy adventi koszorút ne boltban kelljen vásárolni. Megmutatjuk, hogy sokkal értékesebb a magunk készítette koszorú. Az iskolakertes csapat ezen a napon süti meg a megtermelt sütőtök nagy részét. A betérő vendégeket magunk készítette sült tökkel, kenyérlángossal, sült gesztenyével, csipketeával kínáljuk. Egy igazi közösségteremtő élménynap.

**A metszés napja** – 2011-től: Kora tavasszal, amikor eljön a metszés ideje a helyi kertbarát körrel tartjuk, s a fő program a tündérkert fáinak metszése. Idősek, fiatalok – generációk - együtt.

Hasonló hagyományt szeretnénk teremteni Gyümölcsoltó Boldogasszony napjára.

**Föd Hete – Fenntarthatósági Témahét** – 2002-től:

Örökös ökoiskolaként, mindig kiemelt időszak ez az életünkben. Ebben az a hagyomány, hogy minden évben szervezünk iskolakerti programot, igyekszünk mindig újítani, figyelni, követni a kihívásokat. Ezeken a napokon a munka, a kert tavaszi rendbetétele, fejlesztése van középpontban, de nem marad el a bográcsozás, a kemencében sütés, a játék sem.

Van egy projektünk is az ötödikesekkel, „A növények segítséget kérnek” címmel, mely a növényvédelem témakörét érinti, s melyet jó gyakorlatként osztottunk meg a 2018-as Fenntarthatósági témahéten:

<http://letoltes.pontvelem.hu/fth2018/fth2018_mintaprojekt_novenyek.pdf>

**Nyári táborok** – 2003-tól

A nyári szünet első felében tábor jelleggel szervezünk iskolakerti programot diákjainknak. A kicsik (1-3. évfolyam) a kézművesség, a nagyobbak (4-6. évfolyam) az ökológia, környezetvédelem jegyében tevékenykednek, s a legnagyobbak a 7. évfolyamosok a természettudományos gyakorlatokhoz kötődő projektben vagy terepgyakorlaton vesznek részt.

2010-ben, iskolánk alapításának 150. évfordulóján ajándékba kaptuk a Központi Antikváriumtól Gönczy egyik kéziratát, melyet 1891. május 29-én írt unokájának.

Ezt üzeni benne:

***„Légy és legyetek kitartók, hűek és hálásak ez iskolához, mely már az ifjúkor nehéz évein áthatoló, s erősen áll nektek és az utánatok következőknek biztos révpartként szolgál a neveltség és a tudomány megszerzésére.”***

Őrizzük, fejlesztjük hagyományainkat, értékeiket, hogy a mi iskolánk (nevelési rendszerünk) is erősen álljon, s biztos révpartként szolgáljon az elődök kultúrájának megszerzéséhez, átadásához.